Twee beseer toe luiperd en buffel aanval | Maroela Media
Twee beseer toe luiperd en buffel aanval
'n Omgewingsbeampte van die Kruger-wildtuin en 'n inwoner word in 'n hospitaal behandel nadat hulle Dinsdag onderskeidelik deur 'n luiperd en 'n buffel aangeval is, het SANParke Woensdag gesê.
"Amos Muhlovu, 'n beampte van die wildtuin, het by Punda Maria, noord van die wildtuin, op 'n klip geval toe hy voor die buffel wou uitvlug," het Rey Thakhuli, waarnemende woordvoerder van SANParke, gesê. "Amos kon vlug, maar het geval en seergekry. Hy ontvang tans behandeling by die Malamulele-hospitaal."
In 'n afsonderlike voorval is Biyamirhi Maluleke tussen Maphophe en Josefa buite Punda Maria deur 'n luiperd aangeval. Hy kon ook vlug. Volgens Thakhuli word Maluleke by 'n nabygeleë hospitaal behandel. Die luiperd het vermoedelik uit die wildtuin ontsnap. "Wildbewaarders is ontbied om die luiperd op te spoor. Ons sal seker maak dat die dier nie weer op vrye voet in die dorpies beland nie."